钦定古今图书集成/方舆汇编/职方典/第1445卷 > 《竹味庵前记》〈原为山房〉陈瑾
## 钦定古今图书集成/方舆汇编/职方典/第1445卷 > 《竹味庵前记》〈原为山房〉陈瑾

余家青山泰清峰下半里许，有峰若蛾眉，山势曲抱，
水石幽郁。别一洞天白塔巃起诸岩，再当其案，大江
横流其前。山头峙孤塔，山脚巨石侧卧，泉出石罅，甚
芳冽。昔余寻泉源，得此泉应属余，因名“粼玉山。”腹方
平圆整，广可五丈，修称之。余买山初得此地，有在家
应僧韦某者，适赞成之，问之，无他能，特善种竹，乃作。
舍，供观音大士。覆屋用茅，垩壁用泥，幕窗用纸。环
屋唯栽一味修竹，遂颜曰竹味。作庵之明年，竹高于
石，风来竹与石斗，雨来石与水斗。僧曰：“是宜阁。”乃就
庵石作小阁跨之，团团如瓮，因寄兴于志中所谓银
瓮者。颜之，竹石相戛，水声淙淙，庵景之绝奇处也。左
方石亦奇，竹稍疏，石稍秃。昔人遗有洼樽，镌有碁局
暨掌迹足迹，古榕覆之，据石而饮以酒，注洼中，可以
对局消忧。稍东有小亭，亭去石不数步，隐隐露竹末，
中更奇野梅数株，春时老干疏花，香雪片片，为梅坞。
下为白莲池，为秫田，为蒲沟，为蒲桥，皆庵前逸景也。
周遭围以青松，池外荒塘二亩，芦苇纷披，菰蒲菱芡
之属积其内，大有野意。度蒲桥右转而上，乃值银瓮
山房，以竹闭之也。前后皆茶畦，引泉一勺，于山房下
植桂其旁，似卓杖而成者，洗钵涤砚皆宜。旁穿竹径
而下，泉鸣石上，多产九节之蒲，可供采撷。回顾两巨
石横泉上，若双阙然。就坳处砌为山门，庵后为山楼，
烟云出没，松竹隐见，名破云阁，取唐人“松头穿破云”
之句，是宜远眺。自山腹至路口小石门一带幽径，皆
密竹相引。竹味中人，取物甚精，用物甚啬。于泉取一
勺，于室取一斗，于画取单条，于字取独幅，于瓶取如
胆，于鼎取如拳，小小过活，尽有意致。僧又精于理竹，
且有焚修之意，召以庵属之，尝与逍遥竹下，有客过
庵中谈，僧曰：“谨避其锋。”余曰：“请参竹味。”谈者茫然，遂
为庵中“一案。”